Da c'hortoz an daolenn da vezañ sec'h, e prederjont o zri war un tem na oant ket boaz da brederiañ warnañ : petra a vez debret gant ar merien ? Pebezh goulenn 'vat ! Daou c'hant merienenn 'barzh ur voestig plastik a rank debriñ kalz memestra ! Klask a rejont neuze reiñ a bep seurt traoù dezho kent merzout e kavent mat an delioù sec'h hag amprevaned marv dreist-holl. Ha setu an tri mignon war bennoù o daoulin o klask delioù sec'h, kelien marv, buzhug... Ur wech echu ar c'hlask displijus-se e frikas  Erle ar bokedoù-laezh war an daolenn da skrivañ ar c'helou. Ar pakad, ennañ ar merien (hag o boued), an daolenn hag al lizher, a voe serret ha roet d'an diwaller.